Sewe vas vir moord op polisieman | Maroela Media
Sewe mans is onderskeidelik in Pretoria en Katlehong in hegtenis geneem vir die onlangse moord op ŉ polisiebeampte van Hartbeesfontein in Noordwes.
Maroela Media het vroeër berig die 32-jarige konstabel van die Hartbeesfontein-polisie is Woensdag in die vroeë oggendure doodgeskiet terwyl hy aan diens was. Die beampte, Baliki Mogapi, en sy kollegas het gereageer op die alarm van ŉ bank in Hartbeesfontein, noordwes van Klerksdorp.
ŉ Groep van agt gewapende mans was besig om die kitsbank by die bank oop te breek toe die polisie by die toneel opgedaag het. Die verdagtes het op die beamptes losgebrand en Mogapi noodlottig gewond. Mogapi se kollega het teruggeskiet, waarna die rowers in ŉ gekaapte veiligheidswa op die vlug geslaan het.
Die Valke en provinsiale taktiesereaksie-eenheid het ŉ volskaalse soektog na die verdagtes van stapel gestuur en sewe verdagtes in hegtenis geneem.
“Die lede het tydens die inhegtenisnemings beslag gelê op twee pistole en twee voertuie. Die soektog na die agtste verdagte duur voort,” het brig. Hangwani Mulaudzi, woordvoerder van die Valke, gesê.
Die verdagtes, tussen 33 en 47 jaar oud, verskyn na verwagting Maandag in die Klerksdorp-landdroshof op aanklagte van moord, poging tot moord, sakeroof en die onwettige besit van vuurwapens en ammunisie.
Die Valke Hartbeesfontein misdaad Noordwes polisie sterftes
Goed gedoen Valke en Provinsiale Taktiesereaksie-eenheid en gesien in die lig van julle sukses verhaal, Is dit dalk moontlik dat julle betrek kan word by ondersoeke van plaasmoorde?
Hoekom kan dit vir n polisieman gedoen word maar nie vir n Boer wat kos op almal se tafels sit nie